הוועדה המשותפת לתקציב הכנסת, כנסת 16, פרוטוקול מספר 2, 2003-05-20 15:00

רוני בר-און: שלום לכולם, אני מתכבד לפתוח את הישיבה של הוועדה המשותפת לעניין תקציב הכנסת.

רוני בר-און: על סדר היום שימוש בעודפי תקציב 2002-2003.

רוני בר-און: מונחת לפניכם בקשת יושב ראש הכנסת: בהתאם לסעיף 13(ב) לחוק יסודות התקציב, התשמ"ה-1985, מבקש יושב ראש הכנסת את אישורה של הוועדה המשותפת לעניין תקציב הכנסת להעברת חלק מעודפי תקציב 2002 לשנת 2003, לפי הפירוט המצורף, בסך של 34,935 אלפי שקלים מתוך יתרת עודפי התקציב בסך של כ-60,000 אלפי שקל.

רוני בר-און: אדוני היושב ראש, בבקשה.

ראובן ריבלין: אני מברך את הוועדה על כך שהיא מתכנסת פעם נוספת, על מנת לדון בנושאים תקציביים השייכים לכנסת כולה.

ראובן ריבלין: כל הנושאים התקציביים מתייחסים לצרכים שהכנסת מתבקשת לתת את כל אותם דברים שלהם צריך כדי לקיים את הכנסת ברציפות מלאה.

ראובן ריבלין: צריך לזכור שבתקופה הזאת היו לנו כמה מטלות שהוטלו על הכנסת, כמו השינוי שעברנו בין הכנסת החמש-עשרה לכנסת השש-עשרה על כל חדרי הסיעות, כל אותם דברים שחייבו אותנו בהוצאות כאלה או אחרות.

ראובן ריבלין: אנחנו גם מבקשים לקדם ולהגשים את כל אותן החלטות שנתקבלו גם בתקופה הקודמת וגם שמתגבשות עכשיו.

ראובן ריבלין: כולן מכוונות לכל אותם דברים שהם הכרחיים, על מנת לקיים את עבודת הכנסת בצורה הטובה ביותר.

ראובן ריבלין: אני לא מתייחס דווקא לתוכנית תנאי חברי הכנסת, שגם הם מטפלים בעוזרים פרלמנטריים, קשר לציבור ורכב, שאלה סכומים הרבה פחות משמעותיים.

ראובן ריבלין: אני מתייחס יותר לשירותים המקצועיים - המ.מ.מ, אינטרנט ודואר אלקטרוני והנושא של קטעי עיתונות - וכן גם לנושא קרנות וקשרי חוץ.

ראובן ריבלין: נושא קשרי החוץ הוא נושא חשוב ביותר.

רוני בר-און: זה נהיה קשר חד כיווני.

ראובן ריבלין: לצערנו הרב היום לא מבקרים הרבה בישראל ואורחים רבים מדירים רגלם בגלל המצב הפוליטי והביטחוני.

ראובן ריבלין: בשל כך ובהתאם להמלצת משרד החוץ, וכן גם מתוך הזמנות שאנחנו מוזמנים ומתוך החשיבות שקולה של ישראל יישמע גם ברמה הפרלמנטרית על כל מגווני הדעות שקיימים בכל מקום ומקום בעולם.

ראובן ריבלין: היכולת שלנו לקבל את ההכרה העולמית על הדמוקרטיה הישראלית הבלתי מתפשרת הם דברים שעוזרים מאוד למדינת ישראל, משום שבכל מקום, גם כשיש ביקורת עלינו, כולם אומרים שאי אפשר לומר שהביקורת יכולה להתעלם מהעובדה שאנחנו הדמוקרטיה היחידה במזרח התיכון ובין הדמוקרטיות היותר מתקדמות בעולם כולו.

ראובן ריבלין: יש לנו גם נושאי ביטחון שאנחנו לא יכולים היום להימנע מהם.

ראובן ריבלין: אני מוכרח לומר שלמרות בקשת השב"כ שאנחנו נרכוש מכונית חדשה ליושב ראש הכנסת וליושב ראש האופוזיציה, דרשתי וגם נמצא רכב עם 120 אלף ק"מ שהמיגון שלו מספק מבחינת הדרישות.

רוני בר-און: מניסיון אישי אני יכול לומר לך שהיו לי שמונה מכוניות וולוו, בהן גם אחת 80S, וזו שקיבלת יותר טובה מכולן ביחד.

ראובן ריבלין: יחד עם זה, 120 אלף ק"מ והעובדה שבכל זאת הכובד של המכונית יורד גם על הטיירים, מחייב אותי לומר לנהג שלי לנסוע יותר לאט והרבה יותר בזהירות.

רוני בר-און: זה תמיד יימנע ממך מבוכה כפי שחברי כנסת שנרדמים ליד הנהג במהירות של 240 קמ"ש.

ראובן ריבלין: בכל מקרה, חסכנו חיסכון גדול.

ראובן ריבלין: אני מוכרח לומר שגם יושב ראש האופוזיציה עד להתפטרותו והחלפתו הסכים לנסוע בקדילאק ישן של הממשלה שאנחנו שכרנו.

ראובן ריבלין: כשיהיה יושב ראש אופוזיציה אחר אנחנו נצטרך לתת את דעתנו איך אנחנו מקיימים את החובה הזאת.

רוני בר-און: כל עוד יושב ראש האופוזיציה יבוא מה"עבודה" תמיד תצטרכו לשמור עליו ולאפשר לו לנסוע באוטו ממוגן מפני חבריו בעיקר.

ראובן ריבלין: היום הודיעו לנו שאנחנו מחויבים בהגנה של עוד שני אישים, זאת בנוסף לאחרים שאני לא אזכיר את שמם.

ראובן ריבלין: מדובר בחבר הכנסת שמעון פרס, שלאחר שישה חודשים מיום שהפסיק להיות שר חוץ אין עליו יותר הגנה, מה גם שעברו חמש שנים מאז שהיה ראש הממשלה.

ראובן ריבלין: הוא הדין לגבי שר הביטחון לשעבר, שלאחר שישה חודשים מיום סיום כהונתו אין עוד לממשלה את החובה להגן עליו והוא עבר להיות מוגן על ידינו.

רוני בר-און: על כמה אישים נוספים הכנסת מגינה?

ראובן ריבלין: יש היום בכנסת שישה מוגנים.

ראובן ריבלין: סעיף הביטחון הולך וגדל, משום שיש לנו מצבים שבהם ההתרעות הולכות וגוברות.

ראובן ריבלין: אני מתכוון להקים בכנסת, מאחר שמוטלות עלינו מטלות שעיקרן הוא גם מקצועי, יחידה שתעסוק בכך.

ראובן ריבלין: הנושא הכספי שכרוך בהגנת שני האישים סביב לשעון, שבעה ימים בשבוע, הוא נושא כספי שאנחנו נותנים לו תשובה פה, אבל הנושא המקצועי הוא לא בידינו.

ראובן ריבלין: להעביר את זה לחברות כאלה או אחרות מהווה בעיני בעיה.

רוני בר-און: אני חושב שצריך לתת את הדעת, לפחות בעניין של שמעון פרס.

רוני בר-און: זה איש מאוד ורסטילי במקומות שבהם הוא נמצא, הרי הוא יותר בחוץ לארץ מאשר בארץ, שזה תעוקה כלכלית מאוד כבדה.

רוני בר-און: פואד פה, אז בסדר, אבל לעניין הגיחות שלו לחוץ לארץ צריך למצוא פתרון.

ראובן ריבלין: אני מודה לאדוני על הערתו ועל שאלתו.

ראובן ריבלין: אני חושב שבביקוריו בחו"ל שמעון פרס עושה עבודה מעולה לעם ישראל.

ראובן ריבלין: לשמחתי הרבה דרישתו של פרס היא שכאשר הוא מוזמן שלא מטעם המדינה לחו"ל, המזמין מחויב בתשלום.

ראובן ריבלין: כשר לשעבר אני יכול לומר שכאשר הזמינו אותי גורמים שביקשו שאני ארצה על דברים שאושרו על ידי הממשלה, כמובן שהתניתי את זה בתנאי מפורש שכל הוצאות הביטחון יחולו על המזמין.

ראובן ריבלין: כך זה לגבי פרס.

ראובן ריבלין: אבל בהחלט יכול להיות מצב שפרס צריך לנסוע מטעם הכנסת לפרלמנט האירופי או לנאט"ו וכו'.

שאול יהלום: יש הבדל אם זו משלחת כנסת או אם ממשלת ישראל שולחת אותו.

ראובן ריבלין: אין על זה ויכוח.

ראובן ריבלין: ברגע שממשלת ישראל שולחת אותו, היא תישא בהוצאות.

ראובן ריבלין: הנושא המקצועי שהוטל על כתפינו-כתפיי מחייב אותנו מקצועית לשמור על האנשים האלה, וכאשר אני מעביר את זה לגורם שעוסק בביטחון, אבל אין לי ביטחון מלא שהוא יכול לעמוד בפני כל אותם סיכונים שאליהם אני מתכוון כתוצאה מכך שאנחנו רואים יותר ויותר חברי כנסת שזקוקים להגנה בגלל נושא כזה או אחר.

ראובן ריבלין: עוד מעט גם תישקל השאלה אם כל חבר כנסת שנמצא בחבלי ארץ שאינה מדינת ישראל, אם גם עליו להגן ובאיזה מידה ובאיזה כוח.

ראובן ריבלין: אני מתכוון להקים בתוך הכנסת יחידה שתהיה במסגרת משמר הכנסת שתהיה לה מטלה כפולה – גם לשמש במהלך עניינים רגיל במשמר הכנסת וגם שיהיו בעלי הכשרה מקצועית באבטחת אישים.

רוני בר-און: מה שנקרא מינוי משני.

רוני בר-און: מלבד העבודה במסגרת משמר הכנסת הם יעסקו באבטחת אישים.

ראובן ריבלין: כל זה יבוא לוועדה זו כדי לאפשר להם קבלת סמכות של שוטרים גם שלא במתחם הכנסת.

ראובן ריבלין: אלה הם דברים שאנחנו מתכוונים לפתח אותם.

ראובן ריבלין: גם מבחינת המטלה הכספית הדברים האלה עתידים לבוא לפניכם.

ראובן ריבלין: מלבד הדברים שציינתי יש כמובן דברים נוספים, כמו מערכות המחשב, אמרכלות, המ.מ.מ.

ראובן ריבלין: וכל הדברים המתפתחים סביב חיינו בכנסת.

ראובן ריבלין: אני מבקש מחברי הכנסת לאשר את הבקשה שלנו כפי שמופיעה בדפים המונחים לפניכם.

אבי לוי: אני מבקש לציין שרוב העודפים המתבקשים כאן הם עודפים מחויבים.

אבי לוי: למעשה מדובר בהתחייבויות שנוצרו בשנת 2002.

אבי לוי: החלק הלא מחויב מורכב בעיקרו מהצורך לכסות את הפער שנוצר בתקצוב שנעשה ל-2003 ובו הובאו בחשבון 81 חברי כנסת שאינם שרים או סגני שרים, שלמעשה הם סמוכים על תקציב הכנסת, בעוד שבפועל יש לנו 94 חברי כנסת כאלה.

אבי לוי: דהיינו, צריך לכסות פער של עוד 13 חברי כנסת.

אבי לוי: אני רוצה להדגיש שמה שמתבקש בעודפים האלה איננו נוגע לסעיף שכר.

אבי לוי: בתוכנית הזאת לא נותר עודף בסעיף השכר ומכיוון שלא נותר בו עודף על פי החוק אי אפשר להעביר.

אבי לוי: ככל הנראה לא תהיה ברירה אלא לבקש בהמשך השנה להעביר מסעיף הרזרבה לסעיף הזה.

שאול יהלום: לפי מה שכתוב בחומר המונח לפנינו ב-2002 נותרו עודפים בסך 60 מיליון שקל.

שאול יהלום: מתוך זה אתה מבקש 34 מיליון שקל ויישארו בסעיף זה כ-25 מיליון שקל.

שאול יהלום: אם אתה לא מעביר עכשיו את מה שנותר הסכום חוזר לאוצר והם "אבודים" או שצריך להחליט עליהם כבר עכשיו?

שאול יהלום: עד מתי אפשר להחליט עליהם?

אבי לוי: אפשר להעביר עודפים עד סוף חודש נובמבר 2003 באישור הוועדה.

אבי לוי: כל שנה הוחזרו לאוצר עודפים שלא השתמשנו בהם.

רוני בר-און: אני מקווה שכך יהיה גם השנה והרבה.

רוני בר-און: עד כמה שאני יודע הכנסת והממשלה פטורים מארנונה?

רוני בר-און: זה השתנה?

אבי לוי: אין פטור מארנונה.

אבי לוי: יש תעריף מיוחד למשרדי ממשלה.

אבי לוי: בסעיף זה בתקציב יש התחייבות גדולה שאנחנו עדיין חייבים בה, היות שניהלנו משא ומתן עם עיריית ירושלים.

אבי לוי: יש בעיה בהחלת התעריף הזה על הכנסת.

רוני בר-און: הכנסת תשלם גם היטל השבחה על כל ההרחבה פה?

אבי לוי: לא, רק ארנונה.

רוני בר-און: האם הסעיף שמקצה מיליון שקל לאחזקת מערכות המחשב הגיוני?

אבי לוי: יש לנו התחייבויות ארוכות טווח בנושא מערכות המחשב.

אבי לוי: לדוגמא, יש את פרוייקט הסנהדרין שבו יש לנו התחייבויות ארוכות טווח.

רוני בר-און: אז מלכתחילה, כשבנית את תקציב 2003, ידעת שאת הכסף הזה תצטרך אבל תמשוך אותו מתקציב 2002?

אבי לוי: יש חוזים חתומים.

רוני בר-און: אני מנסה להבין איך הוצאה כבדה כל כך, שאינה הוצאה בלתי צפויה, לא נכללת במסגרת התקציב של 2003, אלא אם יצאת מתוך ידיעה שאישרת ב-2002 ותוך כדי תנועה אתה תעביר אותם.

מיכאל נודלמן: אני מבקש הסבר לגבי הסעיף של אחזקה שוטפת בהיקף של 5.5 מיליון שקל.

אבי לוי: מתוך הסכום הזה יש בהערה כ-4.6 מיליון שקלים שהם חוב שלנו בגין ארנונה לעיריית ירושלים, חוב שמתייחס ל-2002, בגלל משא ומתן מתמשך שיש לנו עם העירייה לגבי החלת התעריף של משרדי ממשלה על הכנסת, שזה תעריף נמוך מהרגיל, ועד עכשיו הם לא עשו את זה כך.

אבי לוי: כמו כן יש לנו ויכוח על מועד החלת התעריף הזה.

אבי לוי: אנחנו טוענים משנה מסוימת אחורנית והם מוכנים משנה יותר מתקדמת.

אבי לוי: לכן הנושא הזה עדיין לא סוכם והיתרה הזאת עומדת עדיין כולה או חלקה לתשלום, תלוי בתוצאות המשא ומתן.

מיכאל נודלמן: כלומר, כשתסיימו את המשא ומתן תדעו בדיוק איזה סכום צריך לשלם?

אבי לוי: בהחלט.

רוני בר-און: מדוע אתה מעביר כבר עכשיו 10 מיליון שקל לרזרבה?

אבי לוי: כפי שאמרתי קודם לא תהיה לי אפשרות לכסות את נושא השכר של חברי הכנסת הנוספים, אלא מתקציב הרזרבה.

רוני בר-און: וכבר גמרת את הרזרבה של 2003?

אבי לוי: עדיין לא נגעתי בה.

אבי לוי: זה תמיד באישור של הוועדה הזאת.

רוני בר-און: אני מעמיד להצבעה את הנושא.

רוני בר-און: מי בעד לאשר את בקשתו של יושב ראש הכנסת לשימוש בעודפי תקציב כפי שהוצגה בפניכם?

רוני בר-און: בעד – הרוב בקשתו של יושב ראש הכנסת אושרה פה אחד.

רוני בר-און: אני מודה לכולם, הישיבה נעולה.

רוני בר-און: - - - - - - - - -